# data[].attributes.body
90 % našich detí sa prvýkrát stretáva s pornom priemerne vo veku 11 rokov. Piataci! Odvtedy sa tretina z nich vráti k pornu takmer denne. Čo s tým? Mnohí z nás vyrastali v rodinách, kde sa o intímnych témach nehovorilo, o pornografii vonkoncom nie. Dnes je však veľmi potrebné prelomiť toto ticho. Nebudeme hovoriť len o porne, nebojte sa! Reč bude hlavne o tom, ako  deti sprevádzať tak, aby z nich vyrástli ľudia, ktorí budú žiť svoju sexualitu v celej svojej integrite tak, aby prinášala do ich životného vzťahu radosť, prepojenie a posilu namiesto zranení, samoty, tajností a hanby.

Lívia HALMKAN

K tomu, že deťom a rodičom rozpráva o kráse sexuality sa pôvodne dostala zo zlosti, keď zistila, že porno priemysel poľuje na deti. Potom nastúpila zvedavosť o tom, čo o sexe potrebujú počuť deti, čo rodičia, a čo o tom celom hovorí kresťanstvo. Je riaditeľkou Tlakový hrniec n.o., ktorá ročne navštívi takmer 300 tried. Deti vzdeláva o závislosti, sebahodnote, intimite, dospievaní, plodnosti, manželstve atď. Na základe jej rozsiahlych skúseností so žiakmi napísala knihu pre rodičov „Láska žije offline“ s podtitulom „Ako sprevádzať deti v dobe ľahko dostupnej pornografie“. Jej kurz pomôže rodičom a iným dospelým hovoriť s deťmi tak, aby rozhovor vyvolal zdravú zvedavosť, radosť a pokoj. Aby z našich detí vyrástli jedinci, ktorí budú vnímať sexualitu v celej svojej komplexnosti a dokážu ju žiť v súlade s ich hodnotami. Študovala grafický dizajn na University of Brighton.

# data[].attributes.body
Dnešné deti, generácie Z a alfa, majú iné návyky, chute aj očakávania, než na aké sme boli zvyknutí my. Ako ich teda zaujať jedlom, ktoré je výživné, a zároveň im chutí?
V rámci prezentácie si povieme, ako lepšie porozumieť dnešným stravníkom a ponúkneme techniky, ktoré pomáhajú zvýšiť atraktivitu jedál. Zameriame sa na to, ako zachovať výživové hodnoty a zároveň doladiť farby, chute a vône jedla tak, aby ich deti prijali s chuťou.

Bonus: Raz a navždy sa naučíme pripravovať stovky druhov báboviek a bublanín pomocou jedného základného receptu.

Na jednom z nich aj pochutíme.

Ľuboš MEGO

Po ukončení štúdia finančného manažmentu na vysokej škole v Bratislave premenil svoj koníček na povolanie ďalším štúdiom na londýnskej kuchárskej škole Le Cordon Bleu. Niekoľko rokov pracoval v profesionálnych kuchyniach v rôznych krajinách sveta (tri z nich boli ocenené dvoma michelinskými hviezdami) a ostatných sedemnásť rokov sa živí ako súkromný komunitný kuchár v Bratislave. Ľuboš rád pozitívne vplýva na to, čo deti jedia doma a v školských jedálňach, a preto sa prostredníctvom združenia Skutočne zdravá škola aktívne zapája do gastronomického vzdelávania detí a personálu v školách. Ľuboš je autorom mnohých príspevkov a receptov pre rôzne tlačené a internetové médiá, rozhlas a televíziu alebo sieť potravín.  A popritom ho živí jeho vášeň - varenie z kvalitných sezónnych a prevažne lokálnych surovín v jeho komunitnom projekte Živá kuchyňa.

# data[].attributes.body
Naše myslenie nie je dokonalé. Sklony k skresleniam, stereotypom a predsudkom sú prirodzené – pomáhajú nám rýchlo sa zorientovať vo svete, no často vedú k nesprávnym záverom a nespravodlivým rozhodnutiam. Tento workshop je zameraný na rozpoznávanie vedomých a nevedomých predsudkov, a na spôsoby, ako eliminovať ich vplyv v procese rozhodovania.

Mirka MOLNÁR ĽACHKÁ

Je trénerka diverzity a medzikultúrnej komunikácie. Spolupracuje s tretím sektorom, slovenskými samosprávami a medzinárodnými firmami ako je IKEA, Volkswagen, Metro. Je členkou Ligy za Ľudské práva, spolupracovala na projektoc s utečencami aj slovenskými Rómami. Už 6. rok „kope za Narniu“, pričom dve z jej detí sa sem chodia učiť umeniu poznania sveta.

# data[].attributes.body
Na tomto workshope sa pozrieme na to, ako sa nespracované emočné skúsenosti, strachy, bolesti, vzorce správania môžu prenášať z generácie na generáciu. Spolu preskúmame, ako rodinné príbehy z minulosti ovplyvňujú naše reakcie, emócie a vzťahy s deťmi, čo spôsobujú tajomstvá. Povieme si, čo môžeme urobiť pre svoje deti, aby boli psychicky odolnejšie, emočne stabilnejšie, aby sme im vytvorili viac možností voľby a slobody v budúcnosti. Ak uzdravíme a posilníme rodinné korene, bude to mať presah do ďalších generácií.

Workshop bude mať teoretickú aj praktickú časť.

Erika BILÍKOVÁ

Je klinická psychologička a psychoterapeutka. V Dialógu, v Slovenskom inštitúte pre výcvik v Gestalt terapii je trénerkou a supervízorkou. Je súčasťou tímu Slovenského inštitútu pre psychotraumatológiu a EMDR, kde pôsobí ako facilitátorka  a supervízorka. Je aj absolventkou postgraduálneho Gestalt výcviku s deťmi a adolescentami, taktiež rôznych EMDR výcvikov zameraných na prácu s traumatizovanými klientmi. Vo svojej súkromnej praxi sa venuje práci s dospelými, deťmi, rodinami

# data[].attributes.body
Je pohybové kolektívne vzdelávanie, ktoré emancipuje vtelenú zmyslovú skúsenosť ako rovnocennú vedomosť tela a mysle. Nevyhýba sa kritickému mysleniu, ani hre a experimentu. Je to zamyslenie sa, kontemplácia a ponorenie sa do bádania pohybu, ale aj odhodenie kabátov a odpútanie sa z okov každodennosti. Zároveň sa Soft Core pýta: Čo a ako tvaruje naše individuálne a kolektívne telo? Osobné skúsenosti, sociálne vzťahy alebo globálne výzvy? Ako ostať vnímať tieto výzvy, nestať sa reakčným ale responzívnym? Môže nám s tým tanec pomôcť? Budeme pracovať s citlivým vedeným pohybom cez metódu improvizácie a somatického prístupu cez individuálnu aj spoločnú skúsenosť.

SOFT CORE iniciuje a facilituje Eva Priečková v spolupráci s priestorom Telocvičňa. Od roku 2015 hostí pohybové vzdelávanie pre ľudí rôznych pohybových skúseností a zručností. Účastníčky a účastníci prichádzajú z rozdielnych profesií a prostredí. Eva sa snaží ponúknuť akúsi horizontálnu linku.

Eva PRIEČKOVÁ

Je tanečná umelkyňa, facilitátorka tanečného vzdelávania Študovňa - Soft Core. Magisterský titul získala na Vysokej škole múzických umení v Bratislave. Ako Eva Priečková/False Move organizuje workshopy, prednášky a eventy, ktoré spájajú vtelenú pohybovú skúsenosť s kritickým myslením o tele a vzťahoch. Zaujíma ju tanec v rôznych skupinách, ekosomatika, rituály smútku a osláv, učenie sa pohybu v sebe a okolo seba a tanec mimo tanečnej sály. Eva facilituje pohybové kurzy pre rôzne skupiny ľudí - sociálne pracovníčky, rómsku menšinu či starších ľudí. Zaujíma ju potencialita tanečného vzdelávania smerom k sociálnej spravodlivosti, medziľudskej zodpovednosti a emancipácií od nevedomého opakovania normatívneho správania. Tanec je pre ňu akt nemožnosti skrotenia tiel, zvedavého všímania si sveta okolo nás, imaginácie, bázne či citlivého počúvania a všetkého, čo sa nedá vyjadriť slovami. V súčasnosti je doktorandkou na JAMU v Brne.

# data[].attributes.body
Hry nás môžu zabaviť, ale môžu v sebe ukrývať i posolstvo, odkazovať na určité hodnoty. Môžu nás inšpirovať k tomu, ako nazerať na život a vzťahy. Na workshope si zahráme niekoľko vybraných spoločenských hier a zistíme, k akým myšlienkam, k akému "hlbšiemu zmyslu" nás zážitky z týchto hier môžu priviesť.

Michal KAŠČÁK

Pracuje ako školský knihovník v CZŠ Narnia. Je i vedúcim krúžku Dungeons and Dragons / moderné spoločenské hry a šachového krúžku.

# data[].attributes.body
Na stretnutí sa pokúsime porozumieť tomu, prečo náš mozog nefunguje ideálne, ako fungujú naše emócie, a ako môžeme pestovaním súcitnej motivácie “dobehnúť” alebo zmierniť to, čo nám možno chýbalo v detstve. Ukážeme si praktické spôsoby, ako pracovať so svojím vnútorným hlasom a ako reagovať na iných, vrátane našich detí.

Mária TIŇOVÁ

Psychológiu a klinickú psychológiu vyštudovala na University of Birmingham, UK, kde aj pracovala v britskom národnom zdravotníctve ako terapeutka (tréning v Kognitívno - behaviorálnej terapii, Terapii zameranej na súcit). V súčasnosti má súkromnú poradňu, kde sa venuje prevažne dospelým a rodinám s deťmi v náhradnej starostlivosti. Vedie kurz Činorodého súcitu a je spolulektorkou kurzu Terapeutického rodičovstva.

# data[].attributes.body
Obdobie dospievania prináša do rodiny nové výzvy aj príležitosti. Deti sa menia na samostatnejších tínedžerov, rodičia zas na „novú verziu“ seba samých. Workshop ponúkne porozumenie a tipy cez neurobiológiu a vzťahovú väzbu, ako zvládnuť zmeny v komunikácii, budovať dôveru a uchovať si pevné vzťahy aj napriek dverám, ktoré sa občas zatvárajú s rachotom. Spoločne sa pozrieme na to, ako zaobchádzať s najčastejšími situáciami, ktoré spôsobujú napätie.

Hana ŠÁNDOROVÁ

psychologička, terapeutka. Dlhoročne som pracovala na strednej škole, kde som sprevádzala tínedžerov počas niekedy náročných rokov dospievania. Aktuálne sa zameriavam na individuálne poradenstvo pre tínedžerov a dospelých.

Verím, že každý rodič aj tínedžer má silu objaviť cestu k porozumeniu — aj vtedy, keď to nie je jednoduché a obdobie dospievania môže byť aj radostné a častokrát plné humoru a invencie.

# data[].attributes.body
Workshop ponúka rodičom koncept na porozumenie nervového nabudenia a jeho vplyvu na správanie, prežívanie a zvládanie záťaže. Spolu sa pozrieme na to, ako rozpoznať stav v rámci aj mimo optimálneho nabudenia a ako budovať odolnosť voči stresu. Prostredníctvom sebareflexie a diskusie sa zameriame na hľadanie stratégií pre udržiavanie rovnováhy a psychohygieny doma i v školskom prostredí. Workshop prepája teóriu s praktickými aktivitami, ktoré podporujú sebareguláciu a koreguláciu detí i dospelých

Mária JAŠŠOVÁ

Dlhodobo sa venuje téme posilňovania zdrojov, silných stránok a osobnostného rozvoja. Je spoluautorkou metodík Emocionálny kompas, ktoré zavádzajú do školských tried prácu s emóciami a tvorbu láskavých vzťahov. Venuje sa téme psychologického bezpečia. Aktuálne pôsobí v Inklucentre ako lektorka a metodička traumu rešpektujúceho prístupu a v Inkluzívnom jazykovom centre sa zameriava na zavádzanie princípov tohto prístupu do každodenného fungovania.

# data[].attributes.body
Máloktorá vec, s ktorou sa pravidelne stretávame, v sebe kombinuje toľko rôznorodých vedeckých princípov, zaujímavých dôsledkov a dokonca aj trochu kontroverzie, ako mikrovlnka. Od histórie svojho objavu, cez princíp fungovania až po testovanie špeciálnej teórie relativity. V prednáške sa na všetko toto poriadne pozrieme. Nebudeme ňou merať výšku budovy -- aj keď aj to sa samozrejme dá -- ale povieme si okrem iného ako funguje Faradayova klietka, prečo potrebujú mikrovlnky rozmrazovací mód a prečo sa netreba báť o bezpečnosť a zdravie jedla z mikrovlnky.

Juraj TEKEL

Je odborný asistent (soon to be docent) na Katedre teoretickej fyziky Fakulty matematiky fyziky a informatiky UK v Bratislave. Práca odborného asistenta v sebe zahŕňa učenie a vedeckú prácu. Učí rôzne fyzikálne predmety na všetkých stupňoch štúdia a dokonca jeden predmet aj pre matematikov a informatikov.
Jeho výskum je zameraný na štúdium vlastností zjednodušených fyzikálnych systémov v priestore s kvantovou štruktúrou. Ide o prácu v širšom kontexte hľadania kvantovej gravitácie. Túto teóriu zatiaľ iba márne hľadáme, sme však presvedčení, že so sebou prinesie modifikáciu vlastností samotného priestoru na malých vzdialenostiach. Juraj študuje dôsledky jednej takej modifikácie. Spolupracuje s kolegami v Belehrade, Dubline a Viedni.
Svet okolo ho veľmi baví. Je to pozoruhodné miesto s kopou prepletených pravidiel a súvislostí. A človek nemusí byť vedec, aby týmto pravidlám a súvislostiam aspoň trochu porozumel a mal z nich radosť. Tak isto, ako človek nemusí byť Peter Sagan, aby ho bavilo bicyklovanie. Veľmi rád ľuďom rozpráva o prírode okolo nás a prináša také to intelektuálne potešenie z "Aha!" momentov. Veľa času, pracovného aj voľného, preto venuje popularizácií vedy. Ako autor, prednášajúci a organizátor.

# data[].attributes.body
Na našom stretnutí si vypočujeme (minimálne) jednu klasickú skladbu a budeme hľadať odpoveď na otázku, čo majú spoločné Zadok, futbal, anglický kráľ a Handel. Seminárnou a diskusnou metódou sa ponoríme do veľkého diela, ktorého nečakaný vplyv môžeme zažívať dodnes na rôznych miestach Európy. Dielo bude odhalené až na stretnutí, pretože tajomstvo a jeho odhaľovanie je súčasťou metódy Akadémie veľkých diel, ktorou sa snažíme vzbudiť túžbu po múdrosti a kráse.

Samuel PRÍLEPOK

Je učiteľom ZŠ Citadela, kde učí humanitné vedy. Štyri roky pracoval pre Akadémiu veľkých diel, kde mal na starosti metodické materiály. Vyštudoval históriu, estetiku a žurnalistiku v Brne. Je absolventom Kolégia Antona Neuwirtha. Rád hrá futbal, či akýkoľvek skupinový šport a behá. Drží sa pravidla, že je dobré mať knihu vždy po ruke, nech ste kdekoľvek. Je ženatý a má dve deti.

# data[].attributes.attachment_link.title
Akadémia veľkých diel | Charakterové vzdelávanie cez príbeh

# data[].attributes.attachment_link.description
Akadémia veľkých diel je voľnočasový program pre žiakov základných a stredných škôl zameraný na rozvoj charakteru, kritického myslenia, čítania s porozumením a sústredenosti.

# data[].attributes.body
Moderovaná diskusia/Kristína TORMOVÁ

Michal PÁLENÍK

Vyštudoval odbor Šport a zdravie na FTVŠ UK. Aktuálne je študentom doktorandského štúdia na katedre biologických a lekárskych vied na FTVŠ UK. Dlhodobo sa venuje problematike manažmentu nadváhy, obezity a športovej dietoterapii – a to ako v praxi, tak aj na systémovej úrovni v spolupráci so zdravotnými poisťovňami, štátnymi, vzdelávacími a vedeckými inštitúciami.

Michal je zároveň zakladateľom a CEO spoločnosti Planeat, s. r. o., ktorá okrem iného vytvorila profesionálny nutričný softvér na tvorbu špecifických úprav stravy s vyše 5 000 registrovanými odborníkmi. Aplikáciu využívajú aj vedecké ústavy a univerzity v rámci výučby. Dnes sa Michal spolu s tímom sústredí na vývoj aplikácie s personalizovanými receptami Planeat 365.

# data[].attributes.body
V časoch, keď sa ocitáme pod tlakom vysokých nárokov, či už v pomáhajúcich profesiách, vedení tímu alebo v rôznych zodpovedných rolách – sa čoraz častejšie stretávame s pocitom vyčerpania, zníženej motivácie, či „straty iskry“. Tento 1,5-hodinový blok vás pozýva na krátku, praktickú zastávku: spoznať, kde práve stojíte, identifikovať prvé malé kroky smerom k dlhodobej rovnováhe a aktivovať svoju vnútornú energiu.

Katarína NAGY PAZMÁNY

J e psychologička a psychoterapeutka, lektorsky spolupracuje s organizáciou PDCS, kde prináša témy práce s osobnými hranicami, sebapoznaním, líderstvom, ale aj starostlivosťou o seba a pestovaním odolnosti. Pracovala vo Výskumnom ústave detskej psychológie a patopsychológie ako hlavná projektová manažérka, popri tom rozvíjala svoju psychoterapeutickú prax s dospelými klientami v zdravotníckom zariadení Vejtusan. Ešte predtým spoluzakladala a viedla Komenského inštitút a stála na začiatku ocenenia Učiteľská osobnosť Slovenska. V rokoch 2017 - 2022 absolvovala dlhodobý výcvik v Logoterapii a Existencialnej analýze (SLEA Slovensko).

# data[].attributes.body
Hlasový prejav je našou osobnostnou vizitkou. Spoločne s rečou tela a kultúrou komunikácie tvorí dominantnú zložku dojmu a odkazu, ktorý v poslucháčoch zanecháme. V mnohých povolaniach je dôležitým a intenzívne využívaným komunikačným prostriedkom. Vďaka znalostiam o fyziológii fonačného a dychového aparátu, ich vedomom používaní a udržiavaní v dobrej kondícii, dokážeme využívať rezonančné kapacity tela, zefektívniť prácu s dychom, a tým eliminovať hlasovú únavu, ktorá je nepríjemným následkom nesprávnej hlasovej techniky.

Workshop  poukazuje na dôležitosť hlasového prejavu v komunikácii na všetkých úrovniach. Prevedieme sa životnými situáciami, na ktoré fyziologicky reagujeme konkrétnym zvukovým vyjadrením. Stručnú anatómiu hlasového aparátu a tvorbu zvuku budeme objavovať cez spoločné dychové, artikulačné a rezonančné cvičenia a aktivity. Potrápime obe mozgové hemisféry súčasne, keďže ich udržiavaním v dobrej kondícii rozširujeme aj svoje komunikačné a sociálne zručnosti. Zážitok z individuálneho objavovania skrytých zákutí vlastného hlasu, ale aj zo spoločnej tvorby zvukov a atmosfér bude určitev inšpiratívny!

Eva ŠUŠKOVÁ

Je koncertná speváčka a hudobná pedagogička. Pôsobí na Pedagogickej fakulte UK, je umeleckou vedúcou slovenskej sekcie medzinárodnej organizácie Superar, tvorí metodiky a vzdeláva pedagógov. Ako umelkyňa sa dlhodobo profiluje v oblasti komornejhudby všetkých štýlov ých období a autorskému hudobnému divadlu. Účinkovala v mnohých operných domoch, na medzinárodných i domácich hudobných a divadelných festivaloch v spolupráci s významnými dirigentmi, orchestrami a ansámblami. Na nahrávkach zaznamenáva profilové projekty i rôznorodé nadžánrové umelecké spolupráce. Je držiteľkou Ceny Nadácie Tatrabanky za umenie z roku 2013, Radio Head Awards za najlepší album v kategórii Klasická hudba v roku 2015 aj 2024, ceny Frica Kafendu za mimoriadne interpretačné výkony z roku 2016 a Mimoriadnej ceny Radio Head Awards 2024 za aktivity v oblasti hudobného vzdelávania.

# data[].attributes.body
“PREČO PRÁVE JA?” - povolanie k poslaniu, ktoré nás ďaleko presahuje, v diele C.S.Lewisa

Žijeme opäť v časoch, keď sa pýtame: Prečo Boh konečne nezasiahne? Ako sa na toto môže pozerať? Vymyslel to Boh dobre, že to celé necháva na nás? Prečo sa práve ja ocitám v tejto neriešiteľnej situácii? Jedna zo zlatých nití, ktorá sa vinie dielom C. S. Lewisa je otázka poslania a zodpovednosti človeka v tomto svete. Deti v Narnii sú Aslanom opakovane volané k úlohám, ktoré ich ďaleko presahujú. A profesor Ransom sa najprv ocitá na planéte Malakandra, kde objavuje kľúčovú zápletku veľkého príbehu sveta. Potom je poslaný na planétu Perelandra, kde zhrozene zistí, že má v tom príbehu rolu, ktorá ho možno bude stáť život…

Marek MARKUŠ

Je hlavným redaktorom slovenských vydaní diel C. S. Lewisa vo vydavateľstve Porta Libri. Je autorom študijnej antológie jeho diela s názvom “Zaskočený príbehom”. Je tiež súčasťou medzinárodnej misijnej organizácie The Navigators, kde sa venuje štúdiu a aplikácii Biblie v každodennom živote jednotlivcov, organizácií a komunít. Jeho aktuálnym projektom je výskum misijných a podnikateľských ekosystémov.

# data[].attributes.body
Viete rozoznať AI video od skutočného? Po internet a sociálnych sieťach je umelá inteligencia ďalšia inovácia, ktorá zmenila spôsob akým fungujeme doma, v práci aj v škole. Keď sme si pri sociálnych sieťach mysleli, že kritické myslenie je jedna z najdôležitejších zručností, pri umelej inteligencii, hlavne na sociálnych sieťach je táto zručnosť dôležitejšia než kedykoľvek predtým. Ako sa v dobe sociálnych sietí a AI nestratiť, ale nájsť miesto pre seba a učenie? Interaktívny workshop s praktickými radami a diskusiou.

Emma Lujza BARILOVÁ

Metodička vzdelávania kritického myslenia pedagógov a pedagogičiek v Slovenskej debatnej asociácii. Lektorka kritického myslenia a komunikačných zručností v Akadémii Kritického Myslenia.

# data[].attributes.body
Objavte čaro pestovania húb doma aj v meste! Na workshope vás zoznámime so základmi mestského hubárčenia a ukážeme, ako si jednoducho založiť hubovú minizáhradku, z ktorej bude na jeseň úroda.

DRŽ HUBU!

Projekt založený tromi kamarátmi s vierou v lepší svet a vášňou pre huby. Začínali v Novej Cvernovke komunitnými projektmi ako záhrada, sauna, kompostáreň, SUŤ NA PARK. Postupne sa prepracovali na hubovú farmu v Bratislave. Od počiatočných experimentov pod posteľou až po súčasnú produkciu stoviek kilogramov húb mesačne, každý krok nás posilňuje a formuje. Drž hubu nie je len o hubách, je o priateľstve, odhodlaní a spoločnej ceste, ale aj o experimentovaní a výskume.

# data[].attributes.body
Mať dieťa s ADD, ADHD alebo inými špecifickými potrebami neznamená, že niečo nie je v poriadku – znamená to, že svet dieťaťa funguje trochu inak. Workshop ponúka rodičom možnosť lepšie porozumieť tomu, ako ich dieťa vníma, myslí, reaguje a prečo niektoré situácie zvláda inak ako jeho rovesníci. Zameriame sa na to, ako budovať vzťah založený na rešpekte, ako nastavovať hranice bez hanby a kriku, ako pomôcť dieťaťu rozvíjať sebareguláciu a ako sa o seba postarať ako rodič v náročných dňoch. Cieľom nie je „opraviť“ dieťa, ale naučiť sa rozumieť mu – a spolu s ním hľadať spôsoby, ako zvládať každodenné situácie s ľahkosťou, empatiou a humorom.

Zuzana VAŠKOVÁ

Založila a 8 rokov viedla montessori škôlku v Bratislave. Absolvovala montessori vzdelávanie, kurz Rešpektovať a byť rešpektovaný. Úspešne som ukončila psychologický výcvik Práca s rodinou a vzťahová väzba a pokračuje vo vzdelávaní  v poradenskom procese.

Je spoluzakladateľkou Centra duševného zdravia Metanoia centrum, o.z., ktoré je organizátorom celoslovenskej montessori konferencie. V Metanoia centre spoluvytvára bezpečný priestor, ktorý spája odborníkov a ľudí hľadajúcich terapeutickú podporu a sprevádzanie.

Oslovuje ju téma ADHD a porúch učenia u detí, vzdeláva sa v nej a hľadá spôsoby ako im uľahčiť život a naplno rozvíjať ich potenciál. Pomáha rodičom objavovať potenciál ich detí a prinášať do ich životov rešpekt, hranice a láskavosť.

Venuje sa práci s patchworkovými rodinami, poskytuje rodičom sprevádzanie a podporu v nanovo poskladaných rodinách tak, aby mohli budovať a kultivovať dobré rodinné vzťahy.

# data[].attributes.body
Zážitkový workshop Postav sa za seba sa opiera o aktivity zamerané na zásady sebaobrany v teórii aj praxi, reč tela a bezpečnú vzdialenosť, vyhodnotenie rizika, komunikáciu v modelovej situácii (vymedzenie osobného priestoru) a jednoduchú fyzickú obranu v stoji.

Bianka URBANOVSKÁ/ ZA SEBA

Sa venuje vzdelávaniu v oblasti prevencie sexualizovaného, psychického a fyzického násilia pre širokú verejnosť, školy, firmy a organizácie.

Poskytujeme komplexné a inkluzívne programy, v ktorých sa zameriavame na posilnenie osobných hraníc a sebavedomia, nenásilnú komunikáciu a asertivitu, deeskaláciu konfliktu, schopnosť rozpoznať formy násilia a adekvátne na ne reagovať pomocou verbálnych či fyzických techník sebaobrany. Veríme, že každý človek bez ohľadu na vek, pohlavie či telesné schopnosti, si zaslúži život bez násilia, v ktorom môže naplno rozvíjať svoj potenciál.

# data[].attributes.body
Workshop ponúka praktický a nenásilný prístup k digitálnemu rodičovstvu. Bez zbytočného strašenia sa zameriame na základné témy ako sociálne siete, online hry a ochrana súkromia. Interaktívna forma s množstvom reálnych príkladov pomôže rodičom jednoduchým spôsobom pochopiť, ako spoločne s deťmi bezpečne kráčať digitálnym svetom.

Róbert ŠIMEK

Dlhodobo sa venuje problematike digitálneho súkromia, OSINT technikám (Open Source Intelligence) a edukácii v oblasti online bezpečnosti.

# data[].attributes.body
Workshop o dopade rozvodu na deti a ako z toho vykorčuľovať tak, aby deťom bolo dobre.

Rozvod je súčasťou takmer každej rodiny. Či už sme v tom hrnci priamo my, alebo boli naši rodičia, či sú naše deti. Každopádne, rozchod rodičov môžu deti zvládnuť dobre. Stačí, aby bolo dodržaných niekoľko pravidiel. O desatoro dobrého dopadu rozvodu a túžbach dieťaťa sa spoločne porozprávame s Martinou Mózsi.

Martina MÓZSI

Vyštudovala jednoodborovú psychológiu v Bratislave, psychoterapeutický výcvik zameraný na rodinnú terapiu, waldorfskú pedagogiku pre deti do 7 rokov. Je spoluzakladateľkou Alma centra, aktuálne sa venuje projektu FamilyExpert a podpore rodín po rozchode rodičov. Sama prešla rozvodom, z prvého manželstva má 2 deti, a so súčasným manželom spoločne vychovávajú okrem nich spoločné tri. Hľadanie balansu, zdravia a pravdy vo vzťahoch je pre ňu denným chlebíčkom.

# data[].attributes.body
Moderovaná diskusia o mentálnom zdraví mužov. Diskusia je určená aj ženám :).

Martin ONDREJKOVIČ

Psychiater a psychoterapeut. Je absolventom lekárskej fakulty UK, Bratislava,  s atestáciou v odbore Psychiatria. Vo svojej práci kombinuje skúsenosti z terapeutickej praxe spolu s 15-ročnými skúsenosťami so vzdelávaním pracovníkov v biznisovom prostredí. Skončil výcvik v poradenstve a psychoterapii centrovanom na klienta – PCA, tréning  manažmentu stresu a krízovej intervencie spolu s Tréningom trénerov v rámci zavádzania psychickej prvej pomoci a psychosociálnej starostlivosti v záchrannej službe. Je členom Slovenskej psychoterapeutickej spoločnosti a vlastníkom Certifikátu zdravotníckej certifikovanej činnosti v odbore psychoterapia.

Magda FRECER

psychiatrička a psychoterapeutka. Pracuje s dospelými klientmi a má dlhoročné skúsenosti v nemocničnom, ale aj v ambulantnom sektore. Aktuálne má svoju súkromnú prax. Odborne sa zameriava na prácu s psychotraumou - je absolventkou výcviku EMDR Slovenského inštitútu pre psychotraumatológiu a EMDR, má ukončený dlhodobý vycvik v Gestalt terapii v IVGT v Prahe. Spolupracuje s Ligou za duševné zdravie, organizáciou Chuť žiť, ktorá sa venuje problému porúch príjmu potravy a ambulanciou klinickej psychológie Psyche educa v Bratislave. Je pôvodom Poľka, žije s rodinou v Bratislave.

Moderuje Barbora MAREKOVÁ, autorka podcastu Ľudskosť denníka SME, v ktorom sa hosťami a hostkami rozpráva o spoločnosti a o mentálnom zdraví. V minulosti pôsobila ako reportérka televízie Markíza, kde sa venovala témam v oblasti zdravotníctva, ale aj ekonomickým a politickým témam. Za svoju prácu v Markíze aj v SME získala viacero novinárskych ocenení.

# data[].attributes.body
Aj keď sa v škole stretávame ako dospelí, rodičia či učitelia, každý z nás v sebe stále nosí skúsenosti dieťaťa, ktorým sme kedysi boli vo vlastnej rodine. Aj preto býva kontakt s rodičmi či svokrovcami niekedy zložitý a napätia sa často „zobudia“ vo chvíli, keď máme vlastné deti a sme konfrontovaní s tým, ako hlboko nás formovalo naše detstvo. Tento zážitkový workshop ponúkne priestor na reflexiu týchto väzieb, uvedomenie si starých zranení a naučených vzorcov správania a možnosť objaviť zdravšie, rešpektujúce spôsoby komunikácie. Cieľom je posilniť našu schopnosť byť v kontakte so sebou aj s ostatnými – ako rodičia, partneri i ľudia.

Janka BAŠNÁKOVÁ

Je psychologička a neurovedkyňa, ktorá sa v rámci ambulancie klinickej psychológie venuje detskej psychológii, výchovnému poradenstvu pre rodičov a terapeuticky pracuje s deťmi s problémami. Vyštudovala psychológiu na Univerzite Komenského v Bratislave a kognitívnu neurovedu v holandskom Nijmegene, kde sa aj venovala výskumu na Inštitúte Maxa Plancka pre psycholingvistiku. Prednášala vývinovú psychológiu na FSEV UK. Momentálne pôsobí ako výskumníčka na Ústave experimentálnej psychológie CSPV SAV a Donders Centre for Cognitive NeuroImaging v Holandsku. Spolu s Evou Vavrákovou a Janou Zemandlovou napísala bestseller Psychológia pre milujúcich rodičov (Prvý rok s bábätkom).

# data[].attributes.body
V interaktívnom workshope si pomenujeme, čo sú základné benefity zapojenia detí do domácich prác, čo sú najčastejšie prekážky, na ktoré rodina narazí, čo pomáha tieto prekážky zdolávať, a aká je primeraná záťaž pre jednotlivé vekové kategórie.

Workshop prinesie rodičom nielen informácie, ale aj nové uvedomenia si prostredníctvom zážitku na sebe a možnosť zdieľať so skupinou ťažkosti a vlastné skúsenosti so zapájaním detí do chodu domácnosti.

Ivana SZAMARANSZKÁ

Je psychologička, v praxi sa venuje pomoci rodinám s výchovnými a vzdelávacími ťažkosťami, zameriava sa predovšetkým na deti v predškolskom a mladšom školskom veku. Svoju psychologickú prax rozširuje aj o hipoterapeutické pôsobenie (liečba pomocou koní).

# data[].attributes.body
Ako podporiť rodičov, aby dobre navigovali svoje deti vo svete vzťahov a hodnôt.

Ideál krásy zrkadli dobu, v ktorej žijeme. Vytvára akýsi návod, ktorý nám hovorí, čo by sme mali splniť a aké vlastnosti sú uprednostňované, aby sme sa cítili prijatí a mali pocit, že niekam patríme. Môže však spôsobovať aj vylúčenie, trpké pocity sklamanie a odmietnutie. Čo môže prispieť tomu, aby náš pocit sebaprijatia nebol podmieňovaný ideálmi? Ako môžu rodičia podporiť svoje deti, aby ich prežívanie vlastnej hodnoty bolo zdravo vyvinuté? Príďte sa dozvedieť viac a spoločne hovoriť o tom, čo nápomocné máme každý vo svojich rukách.

Magda FRECER

psychiatrička a psychoterapeutka. Pracuje s dospelými klientmi a má dlhoročné skúsenosti v nemocničnom, ale aj v ambulantnom sektore. Aktuálne má svoju súkromnú prax. Odborne sa zameriava na prácu s psychotraumou - je absolventkou výcviku EMDR Slovenského inštitútu pre psychotraumatológiu a EMDR, má ukončený dlhodobý vycvik v Gestalt terapii v IVGT v Prahe. Spolupracuje s Ligou za duševné zdravie, organizáciou Chuť žiť, ktorá sa venuje problému porúch príjmu potravy a ambulanciou klinickej psychológie Psyche educa v Bratislave. Je pôvodom Poľka, žije s rodinou v Bratislave.

# data[].attributes.body
Arte workshop

Pavol ČEJKA

Som pôvodne Bratislavčan, odsťahovaný do Harmónie, študoval som fotografiu a grafický dizajn na VŠVU. Popri iných činnostiach som vždy aspoň trochu učil, na ZUŠkách, základnej, strednej aj vysokej škole, teraz som 10ty rok na Bilgyme, a je mi tam dobre.

Zaoberám sa hlavne grafikou (tlačou z výšky a experimentálnimi grafickými technikami). Som tiež fanúšikom japonského drevorezu.

# data[].attributes.body
Prevencia je najúčinnejšia cesta, ako chrániť svoje zdravie. Príďte si vypočuť overené informácie o tom, ako predchádzať vzniku onkologických ochorení, rozpoznať varovné signály a včas vyhľadať odbornú pomoc. Našou snahou je nielen informovať, ale aj motivovať ľudí k zodpovednej starostlivosti o svoje zdravie. Poskytneme Vám praktické rady a odporúčania, ktoré možno jednoducho uplatniť v každodennom živote.

Čo sa na prednáške dozviete?

ako znížiť riziko vzniku rakoviny,

aké sú najčastejšie rizikové faktory,

význam a správne vykonávanie preventívnych prehliadok,

ako si urobiť samovyšetrenie prsníkov a semenníkov,

praktické tipy na zdravší životný štýl,

priestor na vaše otázky a diskusiu.

Vladimír IVAŇO / Liga proti rakovine